Fl-2019/2020, miljuni ta' tfal madwar l-UE se jirċievu l-ħalib, il-frott u l-ħaxix permezz tal-Iskema għall-Iskejjel tal-UE. Dan il-programm laħaq aktar minn 20 miljun tifel u tifla madwar l-UE matul is-sena skolastika 2017/2018. Illum ġew adottati l-allokazzjonijiet baġitarji nazzjonali għall-iskemi tal-frott, il-ħaxix u l-ħalib għall-iskejjel tal-UE għas-sena skolastika 2019/2020. €145 miljun huma mwarrba għall-frott u l-ħaxix u €105 miljun għall-ħalib u għal prodotti tal-ħalib oħrajn. Il-programm ta' distribuzzjoni huwa kkumplimentat minn miżuri edukattivi li jgħallmu lit-tfal dwar l-agrikoltura u jippromwovu l-ikel tajjeb għas-saħħa. Il-Kummissarju għall-Agrikultura u l-Iżvilupp Rurali, Phil Hogan, qal: “Bis-saħħa tal-Iskema għall-Iskejjel tal-UE, iċ-ċittadini ż-żgħar tagħna jistgħu jibbenefikaw mill-ikel bnin, sikur u ta' kwalità għolja li jipproduċu l-bdiewa Ewropej tagħna, filwaqt li jitgħallmu wkoll dwar minn fejn ġej. Il-Kummissjoni hija kburija li tikkontribwixxi f'dan il-vjaġġ edukattiv, li jistabbilixxi drawwiet tajbin għas-saħħa minn età żgħira.” Il-Kummissjoni llum ippubblikat ukoll rapport ta' evalwazzjoni li juri li għas-sena skolastika 2017/2018, madwar 159,000 skola pparteċipaw fl-Iskema għall-Iskejjel tal-UE. Matul dak iż-żmien, total ta' 255,500 tunnellata ta' frott u ħaxix friski u 178 miljun litru ta' ħalib tqassmu lit-tfal Ewropej bis-saħħa ta' aktar minn €182 miljun mill-baġit tal-UE. Kuntest Il-pajjiżi li jixtiequ jieħdu sehem fl-iskema għall-iskejjel tal-UE jridu jinnotifikaw lill-Kummissjoni bit-talba tagħhom għal appoġġ sal-aħħar ta' Jannar. L-allokazzjoni indikattiva tal-baġit tal-UE għal kull Stat Membru hija bbażata fuq in-numru ta' tfal tal-iskola f'kull pajjiż u, għall-ħalib, fuq l-użu tal-iskema preċedenti. L-awtoritajiet nazzjonali huma liberi li jittrasferixxu proporzjon (20 %-25 %) tal-baġit allokat minn settur għall-ieħor. Jistgħu wkoll jinnotifikaw ix-xewqa tagħhom li jonfqu aktar mill-ammont ta' għajnuna mitluba jekk l-Istati Membri l-oħra jirrifjutaw li jaċċettaw l-allokazzjoni sħiħa tagħhom. Barra minn hekk, l-Istati Membri jistgħu jiddeċiedu dwar il-mod kif jimplimentaw l-iskema, inkluż liema prodotti agrikoli se jirċievu t-tfal jew it-temi tal-miżuri edukattivi introdotti. Għandhom ukoll l-għażla li jżidu l-fondi tal-UE b'fondi nazzjonali biex jiffinanzjaw l-iskema. L-għażla tal-prodotti distribwiti hija bbażata fuq konsiderazzjonijiet tas-saħħa u ambjentali, l-istaġjonalità, il-varjetà u d-disponibbiltà. L-Istati Membri jistgħu jħeġġu xiri lokali jew reġjonali, prodotti organiċi, ktajjen qosra tal-provvista, benefiċċji ambjentali u skemi ta' kwalità agrikola. Għal Aktar Informazzjoni Ir-rapporti ta' monitoraġġ tal-Istati Membri dwar l-iskema tal-frott u l-ħaxix għall-iskejjel tal-UE fl-2017-2018 L-iskema tal-frott, il-ħaxix u l-ħalib għall-Iskejjel tal-UE L-iskema tal-frott, il-ħaxix u l-ħalib għall-Iskejjel tal-UE: Baġit tal-UE għas-sena skolastika 2019/2020 Stat Membru Frott u ħaxix għall-iskejjel f'€ Ħalib għall-iskejjel f'€ Il-Belġju 3,405,459 1,613,200 Il-Bulgarija 2,592,914 1,156,473 Ir-Repubblika Ċeka 3,974,570 1,832,711 Id-Danimarka 1,807,661 1,460,645 Il-Ġermanja 24,899,150 10,821,840 L-Estonja 549,208 730,298 L-Irlanda 2,266,887 1,039,137 Il-Greċja 3,218,885 1,550,685 Spanja 16,498,394 6,302,784 Franza 17,990,469 17,123,194 Il-Kroazja 1,660,486 800,354 L-Italja 20,811,379 9,120,871 Ċipru 390,044 400,177 Il-Latvja 782,082 740,753 Il-Litwanja 1,100,497 1,086,853 Il-Lussemburgu 336,518 200,000 L-Ungerija 3,730,788 1,947,865 Malta 290,000 201,358 In-Netherlands 6,775,648 2,401,061 L-Awstrija 2,834,481 1,263,019 Il-Polonja 14,579,625 11,005,606 Il-Portugall 3,283,397 2,220,981 Ir-Rumanija 6,866,848 10,815,474 Is-Slovenja 708,635 362,276 Is-Slovakkja 2,115,888 1,011,357 Il-Finlandja 1,599,047 3,824,689 L-Iżvezja 0 8,998,717 Ir-Renju Unit 0 4,898,661 Kwantità totali 145,068,962 104,931,038